b'\n_START_ARTICLE_\nLissabonkonventionen\n_START_PARAGRAPH_\nLissabonkonventionen, officielt Konventionen om anerkendelse af kvalifikationer inden for de videreg\xc3\xa5ende uddannelser i Europaregionen, er en international aftale, som blev vedtaget den 11. april 1997 i Lissabon af Europar\xc3\xa5det og UNESCO. Konventionen tr\xc3\xa5dte i kraft den 1. februar 1999 og har 53 deltagerstater (januar 2017): alle Europar\xc3\xa5dets medlemmer med undtagelse af Monaco og Gr\xc3\xa6kenland, samt Australien, Den Hellige Stol, Hviderusland, Israel, Kasakhstan, Kirgisistan, New Zealand og Tadsjikistan). Danmark underskrev konventionen i 1997 og ratificerede den i 2003.\n_START_SECTION_\nSt\xc3\xb8ttedokumenter\n_START_PARAGRAPH_\nSom opf\xc3\xb8lgning p\xc3\xa5 Lissabonkonventionen har Komiteen for Lissabonkonventionen vedtaget en r\xc3\xa6kke st\xc3\xb8ttedokumenter, heriblandt Henstillingen om kriterier og procedurer for vurdering af udenlandske kvalifikationer og studieperioder fra 2001 (revideret i 2010)._NEWLINE_Henstillingen uddyber Lissabonkonventionens princip om, at en udenlandsk uddannelseskvalifikation skal anerkendes p\xc3\xa5 linje med en kvalifikation i v\xc3\xa6rtslandet, medmindre der kan p\xc3\xa5vises v\xc3\xa6sentlige forskelle. Det pr\xc3\xa6ciseres, hvad der b\xc3\xb8r opfattes som "v\xc3\xa6sentlige forskelle", og betones, at man s\xc3\xa5 vidt muligt b\xc3\xb8r se mere p\xc3\xa5, hvilket l\xc3\xa6ringsudbytte og hvilken adgang til yderligere aktiviteter uddannelserne giver, end p\xc3\xa5 deres l\xc3\xa6ngde og opbygning._NEWLINE_En detaljeret europ\xc3\xa6isk h\xc3\xa5ndbog, \xe2\x80\x9dEuropean Area of Recognition Manual\xe2\x80\x9d, er udarbejdet p\xc3\xa5 grundlag af henstillingen om kriterier og procedurer._NEWLINE_Andre st\xc3\xb8ttedokumenter fokuserer p\xc3\xa5 bl.a. anerkendelse af internationale studentereksaminer, f\xc3\xa6llesgrader (grader, der udbydes i f\xc3\xa6llesskab af institutioner fra forskellige lande) og transnational uddannelse (uddannelse, der gennemf\xc3\xb8res uden for den bevisudstedende uddannelsesinstitutions land eller uden tilknytning til et lands uddannelsessystem).\n_START_SECTION_\nBolognaprocessen\n_START_PARAGRAPH_\nLissabonkonventionen er et vigtigt redskab for Bolognaprocessen, som sigter mod at skabe et Europ\xc3\xa6isk Omr\xc3\xa5de for Videreg\xc3\xa5ende Uddannelse. Bologna-ministerkonferencen i Bergen i 2005 udtrykte sin st\xc3\xb8tte til Lissabonkonventionens st\xc3\xb8ttedokumenter, herunder Henstillingen om procedurer og kriterier._NEWLINE_Ministerkonferencen i Bukarest i 2012 bekr\xc3\xa6ftede, at rimelig akademisk og professionel anerkendelse er et centralt anliggende for det Europ\xc3\xa6iske Omr\xc3\xa5de for Videreg\xc3\xa5ende Uddannelse, og forpligtede sig til at gennemg\xc3\xa5 deres nationale lovgivning for at sikre, at den er i overensstemmelse med Lissabon-konventionen. Deltagerne var if\xc3\xb8lge m\xc3\xb8dets kommunik\xc3\xa9 "besluttede p\xc3\xa5 at fjerne de resterende hindringer for effektiv og korrekt anerkendelse og villige til at arbejde sammen i retning af automatisk anerkendelse af sammenlignelige akademiske grader, p\xc3\xa5 basis af redskaberne i Bologna-rammen, som et langsigtet m\xc3\xa5l for EHEA".\n_START_SECTION_\nHistorisk baggrund\n_START_PARAGRAPH_\nStuderendes mulighed for at uddanne sig i udlandet er blevet anset for en v\xc3\xa6sentligt led i det europ\xc3\xa6iske samarbejde siden stiftelsen af Europar\xc3\xa5det i 1949. Inden for rammerne af Europar\xc3\xa5det og UNESCO blev der udarbejdet en r\xc3\xa6kke internationale traktater p\xc3\xa5 dette omr\xc3\xa5de. Begyndende med retten til uddannelse efter artikel 2 i den f\xc3\xb8rste protokol af 1952 til den Europ\xc3\xa6iske Menneskerettighedskonvention kom Den europ\xc3\xa6iske konvention om ligestilling af eksaminer, der giver adgang til universitetsstudier (1953, ETS nr. 15) og det dertil h\xc3\xb8rende protokollat (1964, ETS nr. 49), Den europ\xc3\xa6iske konvention om ligestilling af studieperioder ved universiteter (1956, ETS nr. 21), Den europ\xc3\xa6iske konvention om akademisk anerkendelse af universitetsgrader (1959, ETS nr. 32), Konvention om anerkendelse af studier, diplomer og grader inden for de videreg\xc3\xa5ende uddannelser i de stater, der tilh\xc3\xb8rer Europaregionen (1979) og Den europ\xc3\xa6iske konvention om gensidig anerkendelse af studieperioder (1990, ETS nr. 138)._NEWLINE_I 1990\xe2\x80\x99erne gik Europar\xc3\xa5det og UNESCO sammen om at udvikle en ny konvention, som skulle erstatte alle de tidligere konventioner og ajourf\xc3\xb8re de internationale retlige rammer for anerkendelse. Det f\xc3\xb8rte til vedtagelsen af Lissabonkonventionen i 1997.'